**Տ Ե Ղ Ե Կ Ա Ն Ք**

**«Հայաստանի Հանրապետությունում 2017-2021 թվականների ՄԻԱՎ/ՁԻԱՀ-ի կանխարգելման պետական նպատակային ծրագրին, ծրագրի առաջնահերթ միջոցառումների ցանկին հավանություն տալու մասին» ՀՀ կառավարության արձանագրային որոշման նախագծի** **կապակցությամբ շահագրգիռ նախարարությունների և պետական այլ մարմինների դիտողությունների և առաջարկությունների վերաբերյալ**

|  |  |  |  |
| --- | --- | --- | --- |
| ***Դիտողության,առաջարկության հեղինակը (գրության ստացման ամսաթիվը, գրության համարը)*** | ***Դիտողության, առաջարկության բովանդակությունը*** | ***Եզրակացություն*** | ***Կատարված փոփոխությունները*** |
| ՀՀ ֆինանսների նախարարություն  28.04.2017թ. թիվ 01/83-1/7332-17  գրություն | Նախագծի 2-րդ կետով առաջարկվում է ՀՀ առողջապահության և ՀՀ ֆինանսների նախարարներին համատեղ հաստատել Հայաստանի Հանրապետությունում 2017-2021թթ. ՄԻԱՎ/ՁԻԱՀ-ի կանխարգելման պետական նպատակային ծրագրի բյուջեն: Նկատի ունենալով, որ ՀՀ կառավարության 22.01.2015թ. նիստի N 2 արձանագրային որոշմամբ հավանությանն արժանացած հայեցակարգերի, ռազմավարությունների, ծրագրերի կազմման մեթոդական ուղեցույցի 13-րդ կետի 5-րդ ենթակետի համաձայն ծրագրում պետք է նշվի յուրաքանչյուր միջոցառման համար անհրաժեշտ ֆինանսական միջոցների չափը, իսկ Նախագծի 1-ին կետի 2-րդ ենթակետով հավանությանն արժանացող «Հայաստանի Հանրապետությունում 2017-2021թթ. ՄԻԱՎ/ՁԻԱՀ-ի կանխարգելման պետական նպատակային ծրագրի առաջնահերթ միջոցառումների ցանկ»-ում (այսուհետ` Ցանկ) յուրաքանչյուր միջոցառման գծով արդեն իսկ սահմանվում է ֆինանսական միջոցների չափը և աղբյուրը, առաջարկում ենք Նախագծից հանել 2-րդ կետը: Ինչ վերաբերում է Ցանկի 4-րդ և 5-րդ սյունակներում յուրաքանչյուր միջոցառման գծով նախատեսվող ֆինանսական միջոցների աղբյուրներին և չափերին` ապա վերջիններիս նկատմամբ առարկություն չունենք:  Միևնույն ժամանակ, Ցանկի աղյուսակի 4-րդ սյունակում առաջարկում ենք «այլ միջոցներ» բառերը փոխարինել «ՀՀ օրենսդրությամբ չարգելված այլ աղբյուրներ» բառերով, իսկ աղյուսակի 5-րդ սյունակի վերին մասում` «չափը» բառից հետո լրացնել «(հազ. դրամ)» բառերը և նշված սյունակում գումարները ներկայացնել հազար դրամներով:  Բացի այդ, հարկ է նկատի ունենալ, որ Ցանկի «Ռազմավարություն 1»-ում բացակայում է «ե» ենթակետը: | Առաջարկություններն ընդունվել են | Նախագիծը  խմբագրվել է |
| ՀՀ արդարադատության նախարարություն  10.03.2017թ. թիվ 02/14/3673-17  գրություն | 1/ Նախագծի վերնագիրն անհրաժեշտ է համապատասխանեցնել «Մարդու իմունային անբավարարության վիրուսից առաջացած հիվանդության կանխարգելման մասին» ՀՀ օրենքի 3-րդ հոդվածի 3-րդ մասի դրույթներին:  2/ Նախագծի թիվ 1 Հավելվածի վերնագրում, թիվ 2 Հավելվածի վերնագրում, թիվ 3 Հավելվածի վերնագրում, թիվ 4 Հավելվածի վերնագրում <2016> թիվը փոխարինել <2017> թվով:  3/ Նախագծի թիվ 2 Հավելվածի դ) և ը) կետերում <ՀՀ տարածքային կառավարման նախարարության միգրացիոն պետական ծառայություն> բառերը փոխարինել <ՀՀ տարածքային կառավարման և զարգացման նախարարության միգրացիոն պետական ծառայություն> բառերով:  4/ Նախագծի թիվ 2 Հավելվածի ժբ) և թիվ 2 Հավելվածի ժբ) կետերում անհրաժեշտ է հստակեցնել, թե ում են ներկայացվում հաստատման թեստավորման լիցենզավորման պահանջները:  5/ Նախագծի թիվ 2 Հավելվածի ժ) կետից անհրաժեշտ է հանել <ՀՀ արդարադատության նախարարություն> բառերը, քանի որ հիշյալ կետում նշված միջոցառումների իրականացմանը ՀՀ արդարադատության նախարարությունը պատրաստ է համագործակցել՝ կոնկրետ իրավական ակտի նախագծի վերաբերյալ <Իրավական ակտերի մասին> ՀՀ օրենքի համաձայն փորձագիտական եզրակացություն տալու միջոցով: | Առաջարկություններն ընդունվել են | Նախագիծը  խմբագրվել է |
| ՀՀ ֆինանսների նախարարություն  14.02.2017թ. թիվ 01/83-1/2222-17  գրություն | ՀՀ կառավարության որոշման նախագծի հավելվածների լրամշակված տարբերակի վերաբերյալ դիտողություններ և առաջարկություններ չկան: | Ընդունվել է ի գիտություն |  |
| ՀՀ ֆինանսների նախարարություն  26.12.2016թ. թիվ 01/83-1/28649-16  գրություն | Նախագծի «Հայաստանի Հանրապետությունում ՄԻԱՎ/ՁԻԱՀ-ին հակազդման 2017-2021 թվականների պետական նպատակային ծրագրի բյուջեն» N 3 հավելվածի ընդամենը ծախսերում 2017-2021թթ. ժամանակահատվածում ըստ առանձին տարիների, որպես ֆինանսավորման աղբյուր «Պետբյուջե» սյունակում նշվում է 743,937,143 դրամ, 837,808,386 դրամ, 1,136,268,256 դրամ, 1,241.743,058 դրամ և 1,309,789,335 դրամ կամ 2017թ. նկատմամբ դիտարկվող ժամանակահատվածում կանխատեսվում է բյուջետային ծախսերի շուրջ 1.8 անգամ աճ (այդ թվում 2018-2020թթ.` շուրջ 1.7 անգամ աճ):  Ելնելով վերոգրյալից, Նախագծի վերաբերյալ կարող ենք կարծիք հայտնել Նախագծում նշված յուրաքանչյուր միջոցառման գծով բյուջետային միջոցների նախատեսման մասով (հաշվի առնելով նշյալ նպատակների համար ՀՀ 2017թ. պետական բյուջեով և ՀՀ 2017-2019թթ. ՄԺԾԾ-ով հաստատված գումարները) համապատասխան հաշվարկների առկայության պայմաններում (նշելով նաև ՀՀ պետական բյուջեի համապատասխան ծրագիրը, որում ներառված է կամ նախատեսվում է ներառել տվյալ միջոցառումը):  Բացի այդ, Նախագծով հաստատվող ծրագիրն անհրաժեշտ է համապատասխանեցնել ՀՀ կառավարության 22.01.2015թ. նիստի N 2 արձանագրությամբ հավանության արժանացած հայեցակարգերի, ռազմավարությունների, ծրագրերի կազմման մեթոդական ուղեցույցի (այսուհետ` ՈԻղեցույց) 4-րդ բաժնի 13-րդ կետով սահմանված ծրագրի մեթոդական ցուցումներին: | Առաջարկություններն ընդունվել են | Նախագիծը  խմբագրվել է |
| ՀՀ ոստիկանության  15.12.2016թ. թիվ 24/3189 գրություն | Դիտողություններ և առաջարկություններ չկան | Ընդունվել է ի գիտություն |  |
| ՀՀ պաշտպանության նախարարություն  11.01.2017թ. թիվ ՊՆ/510-2358 գրություն | Դիտողություններ և առաջարկություններ չկան | Ընդունվել է ի գիտություն |  |
| ՀՀ սպորտի և երիտասարդական հարցերի նախարարություն 19.12.2016թ. թիվ 1/07/1547-16 գրություն | Դիտողություններ և առաջարկություններ չկան | Ընդունվել է ի գիտություն |  |
| ՀՀ տարածքային կառավարման և զարգացման նախարարություն  Միգրացիոն պետական  Ծառայություն  20.12.2016թ. թիվ 01/03/3730-16 գրություն | Որոշման նախագծի 2-րդ Հավելվածի Ռազմավարություն 1-ի ե/ կետով նախատեսվում է միգրանտների շրջանում ՄԻԱՎ վարակի կանխարգելման ծրագրերի իրականացում` առողջապահական ծառայությունների համապարփակ փաթեթի տրամադրմամբ: Համոզված լինելով միգրանտների շրջանում կանխարգելիչ ծրագրերի վարման անհրաժեշտության հարցում, այդ ծրագրերի արդյունավետության բարձրացման նպատակով հարկ ենք համարում նկատել որ <միգրանտ> հասկացությունն իր մեջ ներառում է հետևյալ խումբ անձանց`   * ՀՀ-ից մեկնելու մտադրություն ունեցող ՀՀ քաղաքացիներ (պոտենցիալ միգրանտներ) * օտարերկրյա պետություններում գտնվող ՀՀ քաղաքացիներ * օտարերկրյա պետություններից վերադարձած ՀՀ քաղաքացիներ * ՀՀ-ում բնակվող օտարերկրյա քաղաքացիներ   Առաջարկում ենք խմբագրել ե/ կետով նախատեսված միջոցառման <ակնկալվող արդյունք/ցուցանիշ> սունյակը` հաշվի առնելով մեր վերոհիշյալ դիտարկումը: Միաժամանակ կարծում ենք որ ՄԻԱՎ վարակի կանխարգելման ծրագրերում անհրաժեշտ է ներառել նաև միգրանտների ընտանիքների անդամներին: Ինչ վերաբերում է ՀՀ-ում բնակվող օտարերկրյա քաղաքացիներին, նրանցից որպես թիրախ խումբ առաջին հերթին պետք է առանձնացնել ՀՀ-ում ապաստան հայցող և փախստականի կարգավիճակ ստացած օտարերկրացիներին, չբացառելով նաև աշխատանքը կամ ուսումը ՀՀ-ում կացության կարգավիճակ ստացած օտարերկրացիներին:  Որոշման նախագծի 2-րդ Հավելվածի Ռազմավարություն 1-ի զ/ և է/ կետերով նախատեսվող միջոցառումների իրականացման համար <պատասխանատու> սունյակում նշված է նաև մեր ծառայությունը: Այս առնչությամբ տեղեկացնում ենք, որ նշված միջոցառումների իրականացման հարցում մենք որևէ դերակատարում չենք կարող ունենալ, այլ ընդամենը կարող ենք տեղեկատվություն տրամադրել ՀՀ-ից սկիզբ առնող միգրացիոն հոսքերի աշխարհագրության վերաբերյալ: Վերջին տարիներին իրականացված հետազոտությունների տվյալները վկայում են որ մեր քաղաքացիների համար հիմնական նպատակակետ պետությունը Ռուսաստանի Դաշնությունն է, որի մասնաբաժինը գնալով աճում է, մեր քաղաքացիների գրեթե 95% -ն ընտրում է հենց այդ պետությունը:  Ելնելով վերոհիշյալից առաջարկում ենք 2-րդ Հավելվածի Ռազմավարություն 1-ի զ/ և է/ կետերով նախատեսվող միջոցառումների իրականացման համար <պատասխանատու> սունյակից հանել ՀՀ տարածքային կառավարման նախարարության միգրացիոն պետական ծառայությանը: | Առաջարկություններն ընդունվել են | Նախագիծը խմբագրվել է |
| ՀՀ կրթության և գիտության նախարարություն  19.12.2016թ. թիվ 01/07.1/16310-16 գրություն | Դիտողություններ և առաջարկություններ չկան | Ընդունվել է ի գիտություն |  |

ՀՀ ԱՌՈՂՋԱՊԱՀՈՒԹՅԱՆ ՆԱԽԱՐԱՐԻ ՊԱՇՏՈՆԱԿԱՏԱՐ ԼԵՎՈՆ ԱԼԹՈՒՆՅԱՆ

